驂服騰飛行
作者：釋文珦
朝代：宋

paragraphs: 有客乘車建其，四牡驂服騰飛。
華綬雜佩陸離，指顧綽有餘輝。
賁然到我柴扉，我生靡識輕肥。
旋穿敝屣粗衣，延之欲語襟期。
客言子其病而，胡不與世推移。
余曰子言誠非，窮達有命有時。
與其如脂如韋，孰若飯糗羹藜。
顔子陋巷寒饑，尼父嘗稱庶幾。
恬淡道德之基，不義富貴奚爲。
將子勿復致辭，吾志非君所知。